ભૂતકાળમાં નવસારી શહેર ‘પાણી’ ને લઇને બહુ જ વગોવાતું હતું. સને 1999 પહેલાં (જ્યારે મધુર પાણી યોજના શરૂ ન થઇ ત્યારે) નવસારી પાલિકા શહેરીજનોને બોરીંગનું પાણી આપતી હતી. તે સમયે શહેરનું પાણી સારું ન હતું. પાણીનો સ્વાદ તો મોળો હતો સાથે ક્ષારયુક્ત અને પાણી ભારી પણ હતું. સરકારી પરિક્ષણોમાં તે સમયનું પાણી ‘યોગ્ય’ ન હોવાનું પણ જણાવાતું હતું. આમ છતાં નાછુટકે પાલિકા બોરીંગનું જ પાણી આપતી હતી. કહેવાય છે કે એ સમયે પાણીને લઇને ‘દાળ’ ચડવામાં પણ તકલીફ પડતી હતી. એવો કટાક્ષ પણ કરાતો કે પાણીને લઇને છોકરીનો પિતા દિકરીને નવસારી પરણાવતા પણ વિચાર કરતો હતો. જોકે સને 1999 માં શહેરમાં મધુર પાણી યોજના કાર્યાનિર્વિત થઇ અને પાણીની આખી વાત જ બદલાઇ ગઇ! નહેરનું પાણી શહેરનાં તળાવમાં ઠાલવી ફિલ્ટર કરી પાલિકા આપતા મહત્તમ લોકોને (કેટલાકને બાદ કરતાં) મીઠું, શુદ્ધ પાણી મળવા લાગ્યું. લગભગ 18-19 વર્ષ શહેરમાં પાણીની મોટી સમસ્યા (છુટીછવાઇ જરૂર રહી) રહી ન હતી.